Mielenilmaisu tammikuussa 2018 Yhdysvalloissa. Osallistujan kyltti kysyy "Kuuletteko minua nyt? Emme me ole olleet hiljaa, meidät vaiennettiin – ja sivuutettiin".
**Me Too -kampanja** (*me too* = minäkin) on lokakuussa 2017 maailmanlaajuiseksi someilmiöksi levinnyt liike. Kampanja muotoutui aihetunnisteeksi (engl. *hashtag*) yhdysvaltalaisen näyttelijän Alyssa Milanon 15. lokakuuta 2017 julkaiseman twiittauksen myötä, jossa hän kehotti seuraajiaan jakamaan kokemuksiaan seksuaalisesta häirinnästä tunnisteella #metoo. Se on siis seksuaalista ahdistelua vastustava kampanja.

Alkuperäinen kampanja
---------------------

### Synty

Me Too on alun perin nuorisojärjestö Just Be Inc.:n perustajan Tarana Burken vuonna 2007 kehittämä seksuaalista häirintää vastustava kampanja. Burke kertoo aloittaneensa sen ruohonjuuritason liikkeenä tavoittaakseen seksuaalisen hyväksikäytön uhreja vähäosaisissa yhteisöissä.

Nuorisotyöntekijänä Burke työskenteli pääasiassa afroamerikkalaisten lasten ja nuorten kanssa. Työssään hän kuuli lukuisia kertomuksia erityisesti nuorten naisten seksuaalisesta hyväksikäytöstä, ja erään hyväksikäytetyn tytön tarina inspiroi häntä aloittamaan kampanjan. Burke antaa ymmärtää, että häntä olisi itseäänkin seksuaalisesti häiritty.

### Tavoitteet

Kampanja keskittyy nuoriin naisiin, jotka ovat kokeneet seksuaalista hyväksikäyttöä tai häirintää. Just Be Inc.:n mukaan Yhdysvalloissa monilla asiantuntijatahoilla ei ole resursseja tarjota apua kaikille nuorille naisille. Ongelma on nähtävissä erityisesti afroamerikkalaisten naisten keskuudessa, sillä heillä on kulttuurillisista syistä keskimäärin korkeampi kynnys kertoa kokemastaan häirinnästä. Kampanjan keskiössä olikin alun perin tarve näyttää afroamerikkalaisille naisille, etteivät he ole yksin kokemustensa kanssa.

Just Be Inc.:n tavoitteena on Me Too -ohjelman avulla kehittää erilaisia tukiverkostoja, kuten maanlaajuinen puhelinpalvelu sekä nettisivu, joka tarjoaa ryhmäkeskustelumahdollisuuksia Yhdysvaltojen eri kaupungeissa ja osavaltioissa.

Huomio sosiaalisessa mediassa
-----------------------------

Me Too -tunniste levisi sosiaalisessa mediassa nopeasti todella laajalle. Ensimmäisen vuorokauden aikana #MeToo-tunnistetta käytettiin Twitterissä yli 500 000 kertaa ja Facebookissa 12 miljoonaa kertaa. Somehuomion myötä kampanjan painotus laajeni alkuperäisestä kontekstistaan myös muun muassa työpaikoilla tapahtuvaan seksuaaliseen häirintään.

Julkisuuden henkilöistä Me Too -tunnistetta ovat käyttäneet muun muassa Lady Gaga, Sheryl Crow, Ellen DeGeneres, Björk, Angelina Jolie, Jennifer Lawrence ja Rupi Kaur.

Me Too -johtohahmo Asia Argento maksoi 380 000 dollaria ahdistelusta syyttäneelle alaikäiselle pojalle. Argento ensin kiisti seksin mutta myönsi sen myöhemmin. New Yorkin yliopisto erotti kuuluisan feministi-professorin Avital Ronellin homoseksuaalin jatko-opiskelijansa kolmivuotisen sanallisen ja fyysisen seksuaalisen häirinnän vuoksi. Tapausta tuntemattomat feministit, kuten Judith Butler, puolustivat Ronellia vihjaillen ja mustamaalaten opiskelijaa ja kyseenalaistaen tämän kertomuksen.

### Harvey Weinstein

Yksi tunnetuimmista Me Too -kampanjan myötä esiin nousseista tapauksista on yhdysvaltalaista elokuvatuottaja Harvey Weinsteinia vastaan nostetut syytteet. Näyttelijä Ashley Judd syytti Weinsteinia seksuaalisesta ahdistelusta lokakuussa 2017 The New York Times -lehden artikkelissa. Weinsteinin väitetään ahdistelleen ja raiskanneen lukuisia naisia vuosikymmeniä kestäneellä urallaan, minkä seurauksena hän joutui esimerkiksi eroamaan The Weinstein Companyn johdosta ja Oscar-akatemia erotti hänet jäsenyydestä. Juddin syytösten myötä muitakin uhreja astui julkisuuteen. Muun muassa Angelina Jolie, Gwyneth Paltrow ja Léa Seydoux syyttivät Weinsteinia seksuaalisesta häirinnästä.

Taide ja kulttuuri
------------------

Me Too -kampanja on herättänyt paljon keskustelua taide- ja kulttuurialalla. Kampanja ravisutti koko Yhdysvaltojen elokuva-alaa, sillä joukossa oli paljon tunnettuja nimiä. Los Angelesin syyttäjäviranomaiset päättivät marraskuussa 2017 perustaa erillisen yksikön tutkimaan Hollywoodin häirintäsyytöksiä. Yksikön perustamista on pidetty merkkinä siitä, kuinka merkittävä ongelma ahdistelu on elokuva-alalla.

Seksuaalissävytteisten taideteosten poistamisesta museoista ja gallerioista on keskusteltu jo ennen Me Too -kampanjaa. Kampanjan myötä keskustelu on noussut jälleen pinnalle. Manchesterin taidegalleriassa kampanja vaikutti John William Waterhousen "Hylas and the Nymphs" (1896) -maalauksen väliaikaiseen poistamiseen. Maalauksessa nuoret nymfit viettelevät komeaa nuorukaista kohti houkutuksia, jotka lopulta johtavat hänen kuolemaansa. Taulun poistamisen myötä galleriaa syytettiin sensuurista, mutta museo puolustelee tekoaan halulla herättää keskustelua.

Ateneumin kokoelmiin kuuluvaa Akseli Gallen-Kallelan taulua *Aino-taru* (1891) pyydetään aika ajoin poistettavaksi näkyviltä yleisötoiveiden johdosta, sillä jotkut kokevat sen sisällöltään sopimattomaksi. Taideteoksessa vanha Väinämöinen havittelee Joukahaisen alastonta Aino-sisarta, jonka tämä on luvannut Väinämöiselle puolisoksi. Vaikka yhtäkään suoraan #metoo-liikehdinnästä johtuvaa *Aino-taru*-taulun poistovaatimusta ei ole tullut, se on osaltaan nostanut pintaan keskustelua seksuaalissävytteisten taideteosten poistamisesta Suomessa.

Näkemyksiä kampanjasta
----------------------

Työoikeuden professori Seppo Koskinen kertoi iloitsevansa kampanjasta, sillä se on nostanut esiin seksuaalisen häirinnän yleisyyden. Hän kertoi odottaneensa ahdistelukeskustelun koskevan lisäksi työelämää, jossa häirintä on yllättävän yleistä. Koskisen mielestä muutaman kuukauden ehdollinen vankeusrangaistus olisi sakon ohella oiva keino muistuttaa ilmiön vakavuudesta ja vastenmielisyydestä.

Venäjän presidentin Vladimir Putinin mukaan jokaisessa sivistyneessä maassa poliisin ja oikeuslaitoksen täytyy hoitaa kyseisenlaiset tapaukset. Putin ihmetteli, miksi tapauksia nostetaan esiin 10, 20 tai 30 vuotta väitettyjen tapahtumien jälkeen. Putinin mielestä tapauksiin liittyviä kysymyksiä ja konkreettisia tapauksia ei pitäisi tehdä jonkinlaiseksi kampanjaksi.

Kritiikkiä
----------

Kirjailija Margaret Atwoodin mukaan Me Too -kampanja on seurausta rikkinäisestä oikeusjärjestelmästä. Hän vaatii parempaa läpinäkyvyyttä erityisesti tapaukseen, jossa entistä yliopistoprofessoria Steven Gallowayta syytettiin seksuaalisesta häirinnästä. Atwood vetoaa yhtäläisiin ihmisoikeuksiin toteamalla, että niiden tukeminen ei ole sotimista naisia vastaan. Hän siis vaatii tasa-arvoa ja sitä, että miehiä kuunneltaisiin tapauksissa enemmän. Ranskalainen näyttelijätär Catherine Deneuve ja joukko muita tunnettuja ranskalaisnaisia julkaisivat Le Monde -sanomalehdessä kirjoituksen, jossa he väittävät Me Too -kampanjan menneen liian pitkälle ja johtaneen miesten syyllistämiseen. Kirjoitus herätti keskustelua, ja Ranskassa feministit sekä useat naispoliitikot ovat tuominneet kirjoitukset.

Suomessa kirjailija Pirkko Saision mielestä Me Toon puitteissa on "niin sanotusti menty yli". Saision mukaan seksuaaliseen häirintään on puututtava, mutta Me Toon yhteydessä puhutaan "aika sekaisin monista asioista", kuten Lauri Törhösen sekä Aku Louhimiehen tapauksissa, joissa toista syytetään seksuaalisesta häirinnästä ja toista kyseenalaisista ohjaustavoista. Saisio ei myöskään osaa sanoa, onko tarpeellista vetää yksityisiä ihmisiä näin julkisuuteen. Lisäksi Saisio perää vastuuta yhteisöiltä ja ihmettelee, miksei kyseisiin häirintöihin ole aikoinaan puututtu, vaikka niillä on väistämättä ollut paljon silminnäkijöitä. Hänen mielestään ei ole "kauhean rohkeaa huutaa kuorossa mitään asiaa" ja massaliikkeet ovat aina pelottavia.

Suomen Kuvalehden mukaan Louhimies joutui Me Too -kampanjan keskipisteeksi Suomessa vuonna 2018. Syksyllä 2020 menestynyt ohjaaja Antti J. Jokinen jouduttiin vaihtamaan Aku Louhimieheen näyttelijöiden fyysisen ja henkisen turvallisuuden turvaamiseksi Suomen historian kalleimmassa elokuvassa *Omerta: 6/12*. Jokisen vaimo Krista Kosonen ja moni muu tähti jättivät projektin Jokisen vaihtuessa Louhimieheen. Louhimiehen sisarpuoli Katju Aro on feministisen puolueen puheenjohtaja.

Koko Hubaran mukaan Me Toon huono puoli on se, että ihmiset eivät uskalla lähestyä toisiaan, koska ei vielä ole löydetty tapaa kertoa kiinnostuksestaan niin, ettei kukaan ahdistuisi.

Kampanjan vaikutukset Suomessa
------------------------------

Me Too -kampanja sai merkittävästi huomiota myös Suomessa. Suomalaisista julkisuuden henkilöistä kampanjaan osallistuivat muun muassa muusikot Paula Vesala, Chisu ja toimittaja Hanna Sumari. Myös koomikko Iikka Kivi osallistui kampanjaan myöntämällä Facebook-sivuillaan syyllistyneensä itse seksuaaliseen häirintään, ja hän korostikin, että myös tekijöiden tulisi astua esiin.

### Lauri Törhönen

Me Too -kampanjan myötä Suomessa nousi laajasti esiin Lauri Törhösen tapaus. Palkittu elokuvaohjaaja ja elokuvakerronnan professori Lauri Törhönen on lukuisten naisten mukaan häirinnyt heitä seksuaalisesti 1980- ja 2000-lukujen välisenä aikana. Törhösen kollegana Aalto-yliopiston taideteollisessa korkeakoulussa toiminut lavastusosaston professori Katriina Ilmaranta toteaa häirinnän muodostuneen suorastaan sukupolvikokemukseksi. Me Too -kampanjan aikana monet entiset opiskelijat ovat kertoneet häirintäkokemuksistaan. Yle Teema -kanava jätti kohun vuoksi esittämättä Törhösen *Insiders*-elokuvan. Törhönen on esittänyt julkisen anteeksipyynnön STT:n (Suomen Tietotoimisto) kautta.

### Tomi Metsäketo

Laulaja Tomi Metsäketo irtisanottiin *Mamma Mia!* -musikaalista ja *Tähdet, tähdet* -televisio-ohjelmasta kampanjan myötä esiin nousseiden häirintätapausten vuoksi. Myös Metsäkedon kanssa sovittuja joulukonsertteja ja muita esiintymisiä peruttiin. Syyskuussa 2018 Metsäketo arvioi itse menettäneensä kohun vuoksi noin 90 prosenttia töistään ja kärsineensä noin 80 000 euron ansionmenetykset. Metsäketo on haastanut *Mamma Mia!* -musikaalin tuotantoyhtiön oikeuteen ja vaatii tältä 30 000 euron korvauksia työsuhteen perusteettomasta irtisanomisesta.

Helsingin käräjäoikeus tuomitsi lokakuussa 2018 neljä naista Tomi Metsäkedon kunnian loukkaamisesta 25 päiväsakkoon. Naiset olivat Facebookissa ja Twitterissä lokakuussa 2017 julkaisemissaan kirjoituksissa väittäneet Metsäkedon syyllistyneen seksuaalirikoksiin ja käyttäneet hänestä halventavia ilmaisuja. Kirjoittelu oli ollut osa laajempaa, muun muassa Facebookin suljetussa CIA Naisten Olohuone -ryhmässä loka- ja marraskuussa 2017 käytyä keskustelua. Oikeus katsoi kirjoitusten aiheuttaneen Metsäkedolle vahinkoa, yleistä halveksuntaa ja henkisiä kärsimyksiä. Kukaan tuomituista ei ollut koskaan tavannut Metsäketoa henkilökohtaisesti. Lisäksi syytetyt tuomittiin korvaamaan yhteisvastuullisesti Metsäkedon oikeudenkäyntikuluja yli 7 400 euron arvosta. Kyseessä oli Suomen ensimmäinen Me Too -kampanjasta aiheutunut oikeudenkäynti.

### Kenneth Greve

Maaliskuussa 2018 seitsemän Suomen Kansallisbaletin tanssijaa kertoi Helsingin Sanomien jutussa Kansallisbaletin taiteellisen johtajan Kenneth Greven epäasiallisesta käytöksestä. Tanssijat syyttivät Greveä vuosia jatkuneesta kiusaamisesta, manipuloinnista, koskettelusta ja seksuaalista häirinnästä. Greve vapautettiin esimiestehtävistä 26. maaliskuuta 2018. Greven 10-vuotisen kauden kunniaksi suunniteltu jäähyväisgaala "Kiitoksin, Kenneth" sai uuden nimen "Tanssin tähden", eikä Greveä eikä hänen koreografioitaan esitetty toukokuussa 2018 järjestetyssä gaalassa. Ongelmaa on pahentanut punk-piirien kielteinen suhtautuminen viranomaisiin ja poliisille paljastamiseen. Ilmiantajia on uhkailtu ja peloteltu hiljaisiksi.

### Punkstoo

Punkstoo on heinäkuussa 2021 alkanut kampanja ja Instagram-tili, joka paljasti punk-piirien ahdistelua, häirintää ja väkivaltaa. Pian syntyi muitakin tilejä, kuten Hippiestoo, Metaltoo ja Suomirapstoo. Tilin nimi tulee Hanna Rädyn #punkstoo-artikkelista (2018), joka liittyi #metoo-kampanjaan. Tilillä naiset kertovat tapailemiensa punk-artistien nöyryyttäneen heitä, sekä pedofiliasta, rajuista uhkailuista, väkivallasta, huumaamisista, painostamisesta ja kourimisesta. Myös homomiehet kertovat nöyryyttämisistä. Punk-skenen kerrotaan olevan täynnä homofobiaa, naisvihaa, transfobiaa ja rasismia.

Punk-muusikko Maija Kivelä kertoi, että musiikkiteollisuus on täynnä misogyniaa ja nuoria naisia ei oteta vakavasti. Veteraanipunkkareilla on "machokerho", joka puolustaa toisiaan ja hyssyttelee huonoa käytöstä. Erään kirjoittajan mukaan "saanks kouria sua vitusta?" oli punk-skenen "kovien jätkien" mielestä hauska vitsi.

Pää Kii -yhtyeen keulahahmo Teemu Bergman yhdistettiin moniin Punkstoo-väitteisiin. Bergman pyysi anteeksi huonoa käytöstään mutta kiisti rikokset. Riistetyt- ja Akupunktio-yhtyeissä toiminut Severi Helle pyysi anteeksi, sanoi oppineensa "myrkylliset" tapansa alan vanhemmilta toimijoilta ja väistävänsä jatkossa niitä, jotka kokevat hänen läsnäolonsa ahdistavaksi.

Kampanjan vaikutukset Ruotsissa
-------------------------------

Entinen Tukholman kaupunginteatterin johtaja Benny Fredriksson teki maaliskuussa 2018 itsemurhan. Häntä oli syytelty 16 vuoden aikana väitetysti tapahtuneista teoista. Fredrikssoniin kohdistuneen arvostelun paljasti iltapäivälehti Aftonbladet, joka oli haastatellut 40 kaupunginteatterin palveluksessa olevaa tai ollutta henkilöä. Eräs nimettömänä haastateltu oli nimittänyt Fredrikssonia pikku-Hitleriksi.

Vuoden 2018 Nobelin kirjallisuuspalkintoa ei jaettu, sillä Ruotsin akatemia ei ollut päätösvaltainen sen jälkeen kun kuusi jäsentä erosi huhtikuussa 2018 vastalauseena akatemian jäsenen Jean-Claude Arnaultin käytökselle muita jäseniä, näiden tyttäriä, puolisoita ja kansliatyöntekijöitä kohtaan. Arnault sai raiskauksesta vankeustuomion.

Televisiojuontaja Martin Timelliä syyteltiin mediassa. Hänen ohjelmansa TV4-kanavalla peruttiin. Timellistä aloitettiin poliisitutkinta, jonka päätteeksi hänet vapautettiin syytteistä. Timell on kannellut syyttäjäviranomaisille häntä koskeneesta uutisoinnista ja lisäksi hän on haastanut TV4-kanavan oikeuteen sopimusrikkomuksesta.

Ruotsalainen julkisen sanan neuvostoa vastaava median valvontaelin, Ruotsin lehdistökomitea PON antoi yliampuvasta #metoo-uutisoinnista langettavia päätöksiä maan merkittävimmille sanomalehdille. Komitean mukaan syytöksissä oli liian hatarat perusteet ja uutisointi oli omiaan aiheuttamaan kohtuutonta haittaa. Langettavia päätöksiä saivat iltapäivälehdet Aftonbladet, Expressen ja Hänt i Veckan, sanomalehdet Dagens Nyheter ja Svenska Dagbladet sekä työväenliikkeen lehti Arbetaren. Aftonbladet perusteli Martin Timelliä koskenutta uutisointiaan sillä, että tämä on julkisuuden henkilö, jota koskevilla rikosepäilyillä on tavallista suurempi painoarvo.

Ruotsalainen kansanedustaja Stefan Nilsson joutui vuonna 2017 eroamaan Ympäristöpuolue Vihreiden eduskuntaryhmästä häirintäsyytösten vuoksi. Syytökset todettiin perättömiksi, minkä vuoksi Nilssonia syyttänyt nainen on saanut syytteen törkeästä kunnianloukkauksesta.

Aftonbladetin entinen toimittaja Fredrik Virtanen haastoi ruotsalaisen mediapersoonan Cissi Wallinin oikeuteen kunnianloukkauksesta. Wallin oli Instagramiin kirjoittamassaan päivityksessä kertonut Virtasen raiskanneen hänet vuonna 2006. Wallinin päivitykset syksyllä 2017 olivat herättäneet runsaasti huomiota ja niitä olivat jakaneet eteenpäin muiden muassa näyttelijä Mia Skäringer ja kirjailija Camilla Läckberg. Virtanen on ilmoittanut harkitsevansa oikeusprosessia myös Skäringeriä ja Läckbergiä vastaan, mikäli Wallin tuomitaan. Joulukuussa 2019 Tukholman käräjäoikeus tuomitsi Wallinin törkeästä kunnianloukkauksesta enintään kahden vuoden ehdolliseen vankeuteen ja päiväsakkoihin sekä maksamaan Virtaselle 90 000 kruunun eli noin 9 000 euron korvaukset.

#Lääppijä
---------

Ennen Me Too -somekampanjan perustamista, suomalaiset jakoivat Twitterissä seksuaalisen ahdistelun kokemuksiaan tunnisteella #lääppijä. Lääppijä-kampanjan aloitti tammikuussa 2016 oululainen Satu Lapinlampi toisen, anonyyminä pysyttelevän henkilön kanssa. Suomalaisista julkisuudenhenkilöistä muun muassa muusikko Paula Vesala ja poliitikko Outi Alanko-Kahiluoto jakoivat kokemuksiaan sosiaalisessa mediassa tunnisteella #lääppijä.

Somessa julkaiseminen voi olla rikos
------------------------------------

Jos somessa julkaisee #MeToo-kertomuksen, josta suuri joukko ihmisiä pystyy tunnistamaan väitetyn tekijän, saattavat julkaisija ja tekstin kirjoittaja syyllistyä rikokseen, esimerkiksi kunnianloukkaukseen tai yksityiselämää koskevan tiedon levittämiseen. Rikoksen tekijälläkin on osittain oikeus yksityisyyteen. Viestin poistaminen jälkeenpäin ei poista rikosvastuuta.

Korkein oikeus tuomitsi vuonna 2021 naisen törkeään kunnianloukkaukseen, kun hän oli väittänyt usealle ihmiselle joutuneensa tietyn miehen raiskaamaksi. Oikeuden mukaan väite oli valheellinen ja aiheuttanut miehelle haittaa, ja fyysistä tai sanallista uhkailua ei ollut.

Katso myös
----------

* John William Waterhouse (Tapaus *Hylas ja nymfit*)

Lähteet
-------

1. 1 2  Vagianos, Alanna: The 'Me Too' Campaign Was Created By A Black Woman 10 Years Ago *Huffington Post*.  17.10.2017. Viitattu 7.9.2018. (englanniksi)
2. ↑  The 'me too.' Movement *justbeinc*. Viitattu 7.9.2018. (englanniksi)
3. 1 2  The Movement *justbeinc*. Viitattu 7.9.2018. (englanniksi)
4. ↑  Nicole Smartt: Sexual Harassment In The Workplace In A #MeToo World *Forbes*.  20.12.2017. Viitattu 7.9.2018. (englanniksi)
5. 1 2  #MeToo: Sexual Harassment and Assault Movement Tweeted Over 500,000 Times as Celebs Share Stories *People.com*. Viitattu 7.9.2018. (englanniksi)
6. ↑  Ellen DeGeneres shares #MeToo: 'Hell hath no fury like a woman with a Twitter account' *EW.com*.  19.10.2017. Viitattu 7.9.2018. (englanniksi)
7. ↑  Björk lends voice to #MeToo campaign to detail sexual harassment at hands of Danish director *NME*.  17.10.2017. Viitattu 7.9.2018. (englanniksi)
8. 1 2  Katie Rife: An incomplete, depressingly long list of celebrities’ sexual assault and harassment stories ] *The A.V. Club*.  22.11.2017. Viitattu 7.9.2018. (englanniksi)
9. ↑  As #MeToo trends, here’s a list of sex scandals in tech and entertainment *The Mercury News*.  17.10.2017. Viitattu 7.9.2018. (englanniksi)
10. ↑  Asia Argento, a #MeToo Leader, Made a Deal With Her Own Accuser *New York Times*.  19.8.2018.
11. ↑  Asia Argento: police investigate sexual assault claim against actor *The Guardian*.  21.8.2018.
12. ↑  Asia Argento accuses US director Rob Cohen of sex abuse *France 24*.  22.1.2021.
13. ↑  What Happens to #MeToo When a Feminist Is the Accused? *The New York Times*.  13.8.2018.
14. ↑  Opin naistutkimuksen luennolla, että säälimätöntä vallankäyttöä on kaikkialla *Helsingin Sanomat*.  15.1.2019.
15. ↑  Harvey Weinstein Paid Off Sexual Harassment Accusers for Decades *nytimes.com*.  5.10.2017. Viitattu 7.9.2018. (englanniksi)
16. 1 2  Yhden miehen sikailun paljastamisesta se alkoi: Näin #metoo-tviitti on ravistellut maailmaa *Yle Uutiset*.  31.1.2018. Viitattu 7.9.2018.
17. ↑  Oscar-akatemia on erottanut elokuvatuottaja Harvey Weinsteinin jäsenyydestään *Yle Uutiset*.  15.10.2017. Viitattu 7.9.2018.
18. ↑  Los Angelesin syyttäjät perustavat oman yksikön tutkimaan Hollywoodin häirintäsyytöksiä *Yle Uutiset*.  10.11.2017. Viitattu 7.9.2018.
19. ↑  Mark Brown: Gallery removes naked nymphs painting to 'prompt conversation' *the Guardian*.  31.1.2018. Viitattu 7.9.2018. (englanniksi)
20. ↑  Telegraph Reporters: Manchester Art Gallery's #MeToo-inspired removal of nude Nymphs painting branded a 'pathetic stunt' *The Telegraph*.  1.2.2018. Viitattu 7.9.2018. (englanniksi)
21. 1 2  Susanna Pettersson: Aino-taru pysyy seinällä | Ateneum *Ateneum*.  5.2.2018. Viitattu 7.9.2018.
22. ↑  Kohu Aino-taulun ympärillä on poikinut enemmän taulun poistopyyntöjä kuin #metoo-liikehdintä itsessään, kertoo Ateneumin taidemuseon johtaja Susanna Pettersson *Helsingin Sanomat*.  7.2.2018. Viitattu 7.9.2018.
23. ↑  Niilola, Merja: Työoikeuden professori: Seksuaalinen häirintä työpaikoilla on yllättävän yleistä *Yle Uutiset*.  27.10.2017. Yle. Viitattu 28.10.2017.
24. ↑  Putin criticises metoo The Guardian
25. ↑  Rob Crilly: Margaret Atwood triggers online row with criticism of #MeToo movement *The Telegraph*.  16.1.2018. Viitattu 7.9.2018. (englanniksi)
26. ↑  "Seksikäs pariisitar" ja moni muu nuori Ranskassa pitää kulttinäyttelijän #metoo-hyökkäystä vanhanaikaisena: "Minua ei lähestytä luvatta" *Yle Uutiset*.  12.1.2018. Viitattu 7.9.2018.
27. ↑  Schauman, Satu: Pirkko Saisio arvostelee me too -kampanjaa: "Ei ole kauhean rohkeaa huutaa kuorossa" *Verkkouutiset.fi*.  1.7.2018. Viitattu 1.7.2018.
28. ↑  Sisäpiirin rajut väitteet: Antti J. Jokisen toiminta ajoi Remes-jättituotannon katastrofiin *Iltasanomat*.  16.11.2021.
29. ↑  Kaverinpalvelus (SK 45/2021, s. 28-34) *Suomen Kuvalehti*.  11.11.2021.
30. ↑  Elina Järvinen: 369 päivää *Suomen Kuvalehti*.  22.3.2019.
31. ↑  Deittailun vaikeus *Helsingin Sanomat*.  4.3.2021.
32. ↑  Suomalaiset julkkisnaiset avautuvat kokemastaan seksuaalisesta häirinnästä - Paula Vesalalta vahva kannanotto *iltalehti.fi*.  16.10.2017. Viitattu 7.9.2018.
33. ↑  Koomikko Iikka Kivi *www.facebook.com*. Viitattu 7.9.2018.
34. ↑  Naiset elokuva-alalla kertovat professori Lauri Törhösen vuosia jatkuneesta ahdistelusta *Yle Uutiset*.  31.1.2018. Viitattu 7.9.2018.
35. ↑  Yleisradio: 20 elokuva-alan naista kertoi professori Lauri Törhösen ahdistelleen heitä opiskeluaikana tai töissä *Helsingin Sanomat*.  31.1.2018. Viitattu 7.9.2018.
36. ↑  Lauri Törhönen STT:lle: Pyydän anteeksi *iltalehti.fi*.  1.2.2018. Viitattu 7.9.2018.
37. ↑  Nyt puhuu potkut saanut Tomi Metsäketo: "Maria Veitolan aktiivinen rooli yllätti" *iltalehti.fi*.  11.11.2017. Viitattu 7.9.2018.
38. ↑  Sarianne Tähtivaara: Tomi Metsäketo astui julkisuuteen oikeudenkäynnin jälkeen  9.10.2018. Iltalehti. Viitattu 11.10.2018.
39. ↑  Leena Ylimutka: Tomi Metsäketo voitti Me too -käräjät: Neljä naista sai rikostuomion kunnianloukkauksesta  5.10.2018. Iltalehti. Viitattu 11.10.2018.
40. ↑  Hallamaa, Laura: Kiusaamista, manipulointia, koskettelua ja seksuaalista häirintää  26.3.2018. Helsingin Sanomat. Viitattu 11.10.2018.
41. ↑  Mattila, Mattias: Kansallisbaletin johtaja Kenneth Greve vapautettu esimiestehtävistä epäasiallisen käytöksen vuoksi *Yle*.  26.3.2018. Viitattu 15.9.2020.
42. ↑  Somerpuro, Tiina: Kenneth Greve häivytettiin Kansallisbaletin kevätgaalasta *aamulehti.fi*.  27.4.2018. Viitattu 15.9.2020.
43. ↑  Aromaa, Jonni: Toimittajalta: Terveisiä Kansallisbaletin gaalasta *Yle*.  27.5.2018. Viitattu 15.9.2020.
44. ↑  Mätä kulttuuri *Helsingin Sanomat*.  23.7.2021.
45. 1 2  Ahdistelukohu paisuu – nyt puhuvat punk-yhteisön naiset *Iltalehti*.  22.7.2021.
46. ↑  Hanna Räty: punkstoo *Nälkä*.  22.1.2018.
47. 1 2 3  Kotimaisissa musiikkipiireissä kuohuu: Punkstoo-tili paljastaa laajan ilmiön seksuaalista häirintää, väkivaltaa ja ahdistelua *MTV Uutiset*.  19.7.2021.
48. ↑  Suomalaismuusikosta leviää rajuja väitteitä sosiaalisessa mediassa *Iltasanomat*.  19.7.2021.
49. ↑  Peruuntuneita keikkoja, asianajajia ja anteeksipyyntöjä *MTV Uutiset*.  21.7.2021.
50. ↑
51. ↑  Uosukainen, Riikka: Toimittajalta: Menikö keskustelu liian pitkälle? Ruotsissa itsemurha sai miettimään sananvastuuta  20.3.2018. Yle.
52. ↑  Ruotsin kulttuurimaailmaa järisyttävässä skandaalissa käänne: oikeusistuin tuomitsi Jean-Claude Arnaultin raiskauksesta kahden vuoden vankeuteen *Web Archive (Aamulehti)*.  1.10.2018. Viitattu 19.7.2021.
53. ↑  "Kulturprofilenin" raiskaustuomio koveni hovissa - Jean-Claude Arnault joutuu 2,5 vuodeksi vankilaan *iltalehti.fi*. Viitattu 19.7.2021.
54. 1 2  #Metoo-uutisointi ampui yli Ruotsissa *Yle Uutiset*.  25.6.2018. Viitattu 7.9.2018.
55. 1 2 3  Daniel Wallenius: *Me too johti kunnianloukkaussyytteisiin Ruotsissa.* Aamulehti 22. marraskuuta 2019, s. A24.
56. ↑  Pelli, Petja: Ruotsin #metoo-liikettä käynnistämässä ollut toimittaja sai tuomion törkeästä kunnianloukkauksesta  9.12.2019. Helsingin Sanomat.
57. ↑  Ennen #metoo -kampanjaa oli jo suomalainen someilmiö *Yle Uutiset*.  17.10.2017. Viitattu 7.9.2018.
58. ↑  Menikö ohi? Näin eteni #Lääppijät -somekeskustelu *Helsingin Sanomat*.  11.1.2016. Viitattu 7.9.2018.
59. 1 2  Rikoksen uhri voi syyllistyä itse rikokseen kertomalla kokemuksistaan sosiaalisessa mediassa *Helsingin Sanomat*.  24.7.2021.

Aiheesta muualla
----------------

* Kuvia tai muita tiedostoja aiheesta **Me Too -kampanja** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Verkkorikollisuus ja nettikiusaaminen |
| --- |
|  |
| Häirintä internetissä*Häirintä on usein rikoksena rangaistavaa.* | 

|  |  |
| --- | --- |
| Kiusaaminen | 
* Floodaus
* Šokkisivusto
* Tietokonepila
* Trollaus (nettiriidan haastaminen)
* Natsikortti

 |
|  |
| Ahdistelu | 
* Kunnianloukkaus
* Seksuaalinen häirintä
* Someraivo

 |
|  |
| Vainoaminen | 
* Henkilökohtaisen tiedon levittäminen (Doksaus)
* Maalittaminen (Swattaus)
* Salakatselu

 |
|  |
| Huijaaminen | 
* Internethuijaus
* Huijausviestit ja ketjukirjeet

 |
|  |
| Poliittinen terrorismi | 
* Alt-right
* Incel
* Vihapuhe
* Valeuutinen
* Streisandin ilmiö

 |

 |
|  |
| Verkkorikollisuus*Katso myös pimeä verkko* | 

|  |  |
| --- | --- |
| Varkaudet ja huijaukset | 
* Verkkourkinta eli tietojenkalastelu
* Manipulointi (engl. social engineering)
* Internethuijaus
* Nigerialaiskirjeet (Sakawa)
* Romanssihuijaus
* Roskaposti

 |
|  |
| Murtautuminen ja hyökkäykset | 
* Bottiverkko (Orjakone)
* IP-osoitteen väärentäminen
* Krakkeri (tai Hakkeri)
* Merkistökrakkaus
* Mies välissä -hyökkäys
* Palvelunestohyökkäys (Smurf-hyökkäys)
* Pirstoumahyökkäys
* TCP-kaappaus
* Tietomurto

 |
|  |
| Haittaohjelmat*(Katso aikajana)* | 
* Haittaohjelma
* Tietokonevirus (Matkapuhelinvirus)
* Hyökkäysohjelmat (WinNuke)
* Mato
* Troijalainen
* Vakoiluohjelma
* Valeohjelmat
* Looginen pommi
* Snifferi
* Näppäilytallennin
* Piilohallintaohjelma
* Scareware

 |
|  |
| Piratismi | 
* BitTorrent (Pirate Bay)
* Crack
* Tekijänoikeuden loukkaus (eli piratismi)
* Takaisinmallinnus (engl. reverse engineering)

 |
|  |
| Tunnettuja rikollisia | 
* Mark Abene
* Cozy Bear -ryhmä
* Fancy Bear -ryhmä
* GNAA
* Goatse Security -ryhmä (weev)
* Kevin Mitnick
* Kevin Poulsen
* Lulz Security -ryhmä (Sabu)
* Gary McKinnon
* Lauri Love
* MafiaBoy
* Lizard Squad -ryhmä

 |

 |
|  |
| Torjunta | 

|  |  |
| --- | --- |
| Oikeusjärjestelmä | 
* Tietotekniikkarikollisuus
* Nettipoliisi (Nettivinkki, FBI)

 |
|  |
| Mielipidevaikuttaminen | 
* Kiusaamiseen puuttuminen
* Me Too -kampanja

 |
|  |
| Suojausohjelmat | 
* Tunkeilijan havaitsemisjärjestelmät (Palomuuri)
* Virustorjunta

 |

 |
|  |
| *Verkkorikollisuuden menetelmiä käytetään myös **kansalaisvaikuttamisessa** ja **sodankäynnissä*** |

 |